รัฐบาลไทย-ข่าวทำเนียบรัฐบาล-นายกฯ เปิดกิจกรรม ข้าวรักษ์โลก BCG Model (นาปรัง) จ.สิงห์บุรี ต่อยอดความสำเร็จตามนโยบายรัฐบาลส่งเสริมให้ชาวนาและเกษตรกรไทยมีคุณภาพชีวิตที่ดีมากยิ่งขึ้น
วันศุกร์ที่ 6 มกราคม 2566
06/01/2566
นายกฯ เปิดกิจกรรม ข้าวรักษ์โลก BCG Model (นาปรัง) จ.สิงห์บุรี ต่อยอดความสําเร็จตามนโยบายรัฐบาลส่งเสริมให้ชาวนาและเกษตรกรไทยมีคุณภาพชีวิตที่ดีมากยิ่งขึ้น
นายกฯ เปิดกิจกรรม ข้าวรักษ์โลก BCG Model (นาปรัง) จ.สิงห์บุรี ต่อยอดความสําเร็จตามนโยบายรัฐบาลส่งเสริมให้ชาวนาและเกษตรกรไทยมีคุณภาพชีวิตที่ดีมากยิ่งขึ้น พร้อมเดินหน้าโครงการข้าวรักษ์โลก BCG Model (นาปรัง)  ในพื้นที่เป้าหมาย 10 จังหวัดต่อไป
นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจําสํานักนายกรัฐมนตรี เปิดเผยว่า วันนี้ (6 มกราคม 2566) เวลา 10.00 น. พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เป็นประธานเปิดกิจกรรม ข้าวรักษ์โลก BCG Model (นาปรัง) ณ บริเวณพื้นที่นานําร่อง หมู่ที่ 1 ตําบลน้ําตาล อําเภออินทร์บุรี จังหวัดสิงห์บุรี ซึ่งเป็นการต่อยอดมาจากโครงการข้าวรักษ์โลกต้นแบบ ระยะที่ 1 ภายใต้เศรษฐกิจ BCG Model เกษตรมูลค่าสูง ในพื้นที่ 20 กองทุนหมู่บ้านของ 7 จังหวัด (จ.เชียงราย จ.มหาสารคาม จ.ร้อยเอ็ด จ.อุบลราชธานี จ.ศรีสะเกษ จ.สุรินทร์ และ จ.บุรีรัมย์) ซึ่งดําเนินการแล้วเสร็จ และประสบความสําเร็จเป็นที่เรียบร้อยด้วยดี โดยมี พลเอก อนุพงษ์ เผ่าจินดา รัฐมนตรีว่าการกระทรวงมหาดไทย นายชัยวุฒิ ธนาคมานุสรณ์ รัฐมนตรีว่าการกระทรวงดิจิทัลเพื่อเศรษฐกิจและสังคม นายธนกร วังบุญคงชนะ รัฐมนตรีประจําสํานักนายกรัฐมนตรี นายสุพจน์ ยศสิงห์คํา ผู้ว่าราชการจังหวัดสิงห์บุรี นายจารึก กมลอินทร์ ประธานคณะกรรมการกลางศูนย์ข้าวชุมชนแห่งประเทศไทย นายภณ ทัพพินท์กร นายกสมาคมพัฒนาเศรษฐกิจเกษตรรักษ์โลก รวมทั้งหน่วยงานภาครัฐ ภาคเอกชน สมาคมต่าง ๆ ภาคีเครือข่าย และประชาชน เข้าร่วมด้วย
โดยเมื่อเดินทางถึงพื้นที่แปลงนา นายกรัฐมนตรีได้ขับรถดํานาปลูกข้าวร่วมกับชาวนาและปล่อยปลานิลร่วมกับเกษตรกร พร้อมเยี่ยมชมนิทรรศการการดําเนินโครงการข้าวรักษ์โลก BCG Model ที่เกษตรกรและหน่วยงานเกี่ยวข้องนํามาจัดแสดงไว้ เช่น กระบวนการผลิตข้าวและการทํานารูปแบบ BCG การวางแผน การตรวจสอบ และประโยชน์ การสาธิตเทคโนโลยีทางการเกษตร เป็นต้น
จากนั้น นางออมสิน กุลรัตน์ เกษตรกรเจ้าของแปลงนา รองประธานศูนย์ข้าวชุมชนตําบลน้ําตาล กล่าวแสดงความดีใจที่นายกรัฐมนตรีเดินทางมาพบกับประชาชนจังหวัดสิงห์บุรีและตรวจเยี่ยมโครงการข้าวรักษ์โลก BCG Model (สิงห์บุรีโมเดล) พร้อมขอบคุณนายกรัฐมนตรีและรัฐบาลที่ให้ความสําคัญกับเกษตรกรชาวนาสิงห์บุรีภายใต้แนวคิดการผลิตข้าวแนวใหม่ของชาวนาไทยกับโครงการข้าวรักษ์โลก ซึ่งชาวนาและเกษตรชาวจังหวัดสิงห์บุรีพร้อมสนับสนุนการดําเนินงานของรัฐบาลและโครงการข้าวรักษ์โลก BCG Model เพื่อร่วมกันสร้างความเข้มแข็งให้เกษตรกรอย่างยั่งยืน สามารถผลิตข้าวคุณภาพดี ปลอดภัยทั้งต่อตนเอง ต่อผู้บริโภค และไม่ส่งผลกระทบต่อสิ่งแวดล้อม ทําให้ข้าวเป็นที่ต้องการของตลาด ขายได้ราคา มีตลาดรองรับ ก่อให้เกิดความยั่งยืนในการประกอบอาชีพของชาวนาไทยได้ในระยะยาว ก้าวไปสู่ความสําเร็จ ดั่งชาวนายุคใหม่ ปลอดภัย รักษ์โลก
โอกาสนี้ นายกรัฐมนตรีกล่าวแสดงความยินดีที่ได้มาเป็นประธานเปิดกิจกรรม โครงการข้าวรักษ์โลก BCG Model (นาปรัง) ในพื้นที่จังหวัดสิงห์บุรีในวันนี้ ซึ่งขณะนี้ได้มีการริเริ่มดําเนินโครงการข้าวรักษ์โลก BCG Model (นาปรัง) แล้ว โดยจะมีการนําร่องผลิตข้าวนาปรัง หรือข้าวที่เพาะปลูกในฤดูแล้งหรือนอกฤดูฝนในพื้นที่เป้าหมาย 10 จังหวัด (จ.เชียงราย จ.กําแพงเพชร จ.พิษณุโลก จ.นครสวรรค์ จ.ชัยนาท จ.สิงห์บุรี จ.ลพบุรี จ.นครศรีธรรมราช จ.พัทลุง และ จ.สงขลา) เพื่อส่งเสริมให้ชาวนาและเกษตรกรไทยมีคุณภาพชีวิตที่ดีมากยิ่งขึ้น และนําไปสู่เป้าหมายในการพัฒนาข้าวไทยให้เป็นสินค้านํารายได้เข้าประเทศ เพื่อนํากลับมาพัฒนาเกษตรกรไทย อย่างมั่นคง และยั่งยืน ทั้งนี้ ผลสําเร็จที่เกิดขึ้นมาจากความรักความสามัคคีของทุกคน โดยจังหวัดสิงห์บุรีเป็นจังหวัดที่มีเสน่ห์และมีของดีของเด่นมากมาย โดยเฉพาะสินค้าเกษตรสร้างชื่อ เป็นที่รู้จักของคนทั้งประเทศอย่าง “ปลาช่อนจากลําน้ําแม่ลา” แพะเนื้อ และข้าวคุณภาพสายพันธุ์ต่าง ๆ ทั้งข้าวปทุมธานี 1 ข้าว กข 41 และข้าว กข 47 พร้อมย้ําถึงการทําการเกษตรและผลิตข้าวให้มุ่งเน้นไปสู่การผลิตข้าวคุณภาพสูง ลดการใช้สารเคมีหันมาใช้ปุ๋ยจุรินทรีย์และปุ๋ยชีวภาพแทน สามารถลดต้นทุนการผลิตและลดการนําเข้าและซื้อปุ๋ยเคมีจากต่างประเทศ เพื่อทําเกษตรอย่างปลอดภัยเป็นมิตรต่อสิ่งแวดล้อม และผลิตให้สอดคล้องกับความต้องการของตลาด สร้างอาชีพ รายได้ให้กับประชาชนอย่างมั่นคง และประเทศไทยเป็นแหล่งอาหารที่สําคัญของโลก โดยยึดหลักประชาชน “อยู่รอด ปลอดภัย พอเพียง” รวมไปถึงแนะนําให้กรมการข้าว กระทรวงเกษตรและสหกรณ์ และหน่วยงานที่เกี่ยวข้องรวมทั้งเกษตรกรศึกษาและหาแนวทางในการ “ทํานาเปียกสลับแห้ง” ซึ่งเหมาะสําหรับสถานการณ์ภัยแล้งและในภาวะฝนทิ้งช่วงในหลายจังหวัด สามารถบริหารจัดการน้ําที่มีอยู่ให้เพียงพอต่อความต้องการของต้นข้าวได้อย่างมีประสิทธิภาพ และเกษตรกรยังสามารถลดต้นทุนในการผลิตได้ รวมทั้งให้มีการรวมกลุ่มกันทําเกษตรแปลงใหญ่ให้มากขึ้น และร่วมกันขับเคลื่อน BCG Model ซึ่งเป็นนโยบายสําคัญของรัฐบาลที่ประกาศไว้ โดยมุ่งการพัฒนาและการเจริญเติบโตที่เป็นมิตรต่อสิ่งแวดล้อม เพื่อร่วมกันแก้ปัญหาการลดการปล่อยก๊าซเรือนกระจกและสภาวะโลกร้อน สอดคล้องกับทิศทางการพัฒนาของทั่วโลก พร้อมแนะนําให้ใช้สื่อโชเซียลหรือยูทูปให้เกิดประโยชน์สูงสุดในการเรียนรู้และศึกษาด้านต่าง ๆ รวมถึงด้านการทําเกษตรต่าง ๆ เพื่อพัฒนาตนเองอย่างต่อเนื่องให้ทันกับสถานการณ์ที่เปลี่ยนแปลงโลกและเทคโนโลยี
พร้อมกันนี้ นายกรัฐมนตรีได้กล่าวถึงการเดินทางมาจังหวัดสิงห์บุรีครั้งนี้ว่า เพื่อมาขับเคลื่อนการดําเนินงานในพื้นที่ เช่น ไปตรวจเยี่ยมความก้าวหน้าการก่อสร้างระบบป้องกันน้ําท่วมพื้นที่ชุมชนน้ําตาล ระยะที่ 2 ริมแม่น้ําเจ้าพระยาตําบลน้ําตาล ซึ่งได้เห็นความก้าวหน้าโดยลําดับและได้กําชับให้ดําเนินการให้แล้วเสร็จตามแผนงานที่วางไว้โดยเร็ว เพื่อช่วยบรรเทาปัญหาอุทกภัยในพื้นที่ชุมชนน้ําตาล นอกจากนี้ ยังตั้งใจมาขับเคลื่อนการดําเนินกิจกรรมโครงการข้าวรักษ์โลก BCG Model (นาปรัง) ในพื้นที่จังหวัดสิงห์บุรี ซึ่งโครงการข้าวรักษ์โลก ได้ดําเนินการไปแล้วกว่า 7 จังหวัดในพื้นที่ต่าง ๆ ทั่วประเทศ และประสบผลสําเร็จ สามารถเพิ่มรายได้ให้แก่ชาวนาในโครงการ ฯ อีกทั้งโครงการข้าวรักษ์โลก ยังเป็นต้นแบบการปฏิวัติการทํานาอย่างยั่งยืน ตามที่นายกรัฐมนตรีได้ให้แนวทางไว้ จากแนวคิดการผลิตข้าวยุคใหม่ด้วยการนํานวัตกรรมที่ทันสมัยมาใช้เพื่อการผลิตและลดการใช้สารเคมี สามารถช่วยลดต้นทุนได้จริง ข้าวที่ได้มีคุณภาพสูง สามารถขายได้ในราคาที่สูงขึ้น ทําให้ชาวนาในโครงการ ฯ มีรายได้เพิ่มขึ้นด้วยเช่นกัน ทั้งนี้ ข้าวรักษ์โลกเป็นข้าวที่ตรงตามความต้องการของตลาด เนื่องจากเป็นข้าวที่ดีต่อสุขภาพและเป็นมิตรกับสิ่งแวดล้อม ตอบโจทย์กระแสผู้บริโภคในโลกยุคปัจจุบัน ทั้งนี้ เมื่อประชาชนมีอาชีพมั่นคงและรายได้เพิ่มขึ้นก็จะทําให้ประชาชนมีความสามารถที่จะจ่ายภาษีได้เพื่อรัฐจะได้เก็บเป็นรายได้นํากลับมาพัฒนาประเทศในด้านต่าง ๆ ต่อไปซึ่งเกิดประโยชน์ต่อประชาชนโดยรวมของประเทศ
นอกจากนี้ นายกรัฐมนตรีขอบคุณผู้มีส่วนเกี่ยวข้องทุกคน ทั้งหน่วยงานภาครัฐ ภาคเอกชน ประชาชน เกษตรกร ที่ร่วมกันขับเคลื่อนโครงการฯ ให้ประสบผลสําเร็จอย่างดี โดยหวังเป็นอย่างยิ่งว่าโครงการข้าวรักษ์โลก BCG Model จะเป็นต้นแบบในการขยายผลความสําเร็จสู่สินค้าเกษตรอื่น ๆ เพื่อให้ภาคเกษตรของไทยมีความเข้มแข็งสามารถแข่งขันได้ในระดับสากล มีคุณภาพชีวิตที่ดีและมั่นคง สามารถผลักดันให้ประเทศไทยเป็นผู้นําด้านอาหารและสินค้าเกษตรคุณภาพสูงในเวทีโลกได้อย่างแท้จริง โดยเฉพาะเป็นแหล่งอาหารที่สําคัญของโลก เพื่อให้ภาคเกษตรกรรมขับเคลื่อนเศรษฐกิจไทยให้เติบโตก้าวไปข้างหน้าอย่างยั่งยืนตามหลักปรัชญาของเศรษฐกิจพอเพียงต่อไป
จากนั้น นายกรัฐมนตรีและคณะ รับประทานอาหารกลางวันร่วมกับตัวแทนเกษตรกร สําหรับเมนูอาหาร อาทิ ส้มตํา ไก่ย่าง ข้าวเหนียว กุนเชียงทอด ไข่พะโล้ ไก่ทอด ปลาทอด ไอศครีม ครองแครง แกงหน่อไม้ ก่อนเดินทางกลับกรุงเทพมหานคร
----------------